প্রায় ১২ ঘণ্টা গুলির লড়াইয়ের পর একটি বাড়ির মধ্যে লুকিয়ে থাকা ৪ জঙ্গিকে নিকেশ করলেন সেনাবাহিনীর জওয়ানরা।  জঙ্গিদের  গুলিতে ২ সেনা জওয়ানেরও মৃত্যু হয়েছে। ঘটনাটি ঘটেছে উত্তর কাশ্মীরের কুপওয়ারা জেলায়। জঙ্গিদের গুলিতে আহত হয়ে এক মেজর পদমর্যাদার অফিসারের সঙ্গে ৪ সেনা জওয়ান হাসপাতালে চিকিৎসাধীন রয়েছেন।  
 জঙ্গিদের লুকিয়ে থাকার খবর পেয়ে শুক্রবার রাতেই  নিয়ন্ত্রণরেখার কাছে  কুপওয়ারা জেলার মারসারি গ্রামের একটি বাড়ি ঘিরে ফেলেন সেনা জওয়ানরা। এরপরেই বাড়ির ভিতর থেকে সেনা জওয়ানদের লক্ষ্য করে গুলি চালাতে শুরু করে জঙ্গিরা। একটানা ১২ ঘণ্টা ধরে গুলির লড়াই চলে। জঙ্গিদের ছোঁড়া গুলিতে ২ জওয়ানের মৃত্যু হয়। ১ মেজর পদমর্যাদার অফিসার-সহ ৪ সেনা জওয়ান আহত হন। শেষ পর্যন্ত যে বাড়িটিতে জঙ্গিরা লুকিয়ে ছিল, বিস্ফোরণ ঘটিয়ে সেটি ধ্বংস করে দেন সেনা জওয়ানরা। বাড়ির ধ্বংসস্তুপের ভিতর থেকে ৪ জঙ্গির দেহ উদ্ধার হয়েছে। সেনাবাহিনীর ধারনা, ধ্বংসস্তুপের ভিতর থেকে আরও জঙ্গির দেহ উদ্ধারের সম্ভাবনা রয়েছে। নিহত জঙ্গিরা লস্কর-ই-তৈবার সদস্য বলে পুলিশের তরফে দাবি করা হয়েছে।
রাষ্ট্রীয় রাইফেলস, রাজ্য পুলিশের স্পেশাল অপারেশনস গ্রুপ এবং সিআরপিএফ জওয়ানরা যৌথভাবে এই অপারেশন চালায়।